鳳凰山澗石圖
作者：牟巘
朝代：宋

paragraphs: 南湖山人小戲劇，夜半鈞天聞拊擊。
音節疏宕鳳起舞，至今筍簴遺樅業。
君來訪古用此時，地老天荒何處覓。
矻矻渡盡澗與岡，确犖徑微予趾棘。
重華忽已三千載，鳳鳥一去無消息。
石兮石兮奈爾何，搔首湖滣徒佇立。
群仙拍手相勞苦，但知簸空吸寒碧。
殷勤問翁今何如，方瞳炯炯映丹頰。
頗記三生石上無，讀書雙趺雨苔澀。
歸來舉似翁一笑，飛鴻踏雪那可憶。
子其爲我謝群仙，不妨天遊復八極。
袖中行記真畫圖，留向人間作奇特。